Petit brabançon

**Petit brabançon** eli **brabantingriffoni** on Belgiasta kotoisin oleva koirarotu. Kotoisemmin tätä koiraa kutsutaan sileäkarvaiseksi griffoniksi. Se kuuluu FCI:n roturyhmään 9. Petit brabançon on yksi kolmesta belgiangriffonin rotumuunnoksesta. Toiset kaksi rotumuunnosta ovat karkeakarvaiset griffon belge ja griffon bruxellois. 

Vuosina 2020–2025 Suomessa syntyi petit brabançonin pentuja noin viisikymmentä vuosittain. 

## Luonne
Petit brabançon on luonteeltaan valpas, eloisa ja joskus itsepäinenkin. Rodulle tyypillisen tylyhkön perusilmeen takana on utelias koira, joka mielellään osallistuu omistajansa elämään. Petit brabançonin uskollinen luonne sekä kätevä koko tekevät siitä sopivaa seuraa niin lenkkipoluille, harrastuksiin kuin kotisohvalle.

## Rotumuunnokset
Karkea- ja sileäkarvainen ovat saman rodun erilaisia karvamuunnoksia. Erivärisiä ja eri karvatyyppisiä koiria on sallittua risteyttää keskenään, joten samasta pentueesta voi esiintyä molempia karvamuunnoksia ja kaikkia värejä. Griffonit osallistuvat näyttelyyn kolmena erillisenä rotuna. Griffon belgeksi rekisteröidään karkeakarvainen joko kokonaan musta tai musta punaisin merkein (black&tan). Myös mustan ja punaruskean sekoitus rekisteröidään griffon belgeksi. Griffon bruxellois'ksi rekisteröidään karkeakarvainen ja väriltään yksinomaan punainen/punaruskea. Petit brabançon'ksi rekisteröidään sileäkarvaiset griffonit väristä riippumatta.

## Alkuperä

*Petit brabançon* tarkoittaa sananmukaisesti "pientä brabantilaista". Muinainen Brabantin maakunta sijaitsi nykyisen Flanderin Brabantin, Vallonian Brabantin ja Brysselin alueella.

Kaikkien belgiangriffoneiden, myös sileäkarvaisen, juuret ovat todennäköisesti samassa rodussa: pienessä karkeakarvaisessa *smousje*-rottakoirassa, joka muistutti naapurimaan hollanninrottakoiraa. Sittemmin tämä vanha alkuperäisrotu tunnettiin nimellä *[[griffon d'ecurie]]* ("talligriffoni") ja 1800-luvulla sitä alettiin risteyttää mopsin ja kingcharlesinspanielin kanssa. Petit brabançon on perinyt punaisen ja black & tan värityksen kääpiöspanielilta, sekä lyhyen, sileän karvapeitteensä ja muut keskeiset ulkonäölliset piirteensä mopsilta.

Suomeen ensimmäiset belgiangriffonit tulivat jo 1920-luvulla, mutta varsinaiset kantagriffonit tulivat Suomeen vuonna 1958. 

## Terveys
Rodun keskimääräinen elinikä on noin 10 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä tapaturmat. Petit brabançonin tyypillisimmät terveysongelmat ovat parodontiitti, patellaluksaatio, muutamat silmäsairaudet, brakykefaalinen oireyhtymä sekä syringomyelia.

Johtuen petit brabançonin pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi jonkun verran ennaltaehkäistä hampaiden harjaamisella. 

Osa petit brabançonin tyypillisistä terveysongelmista on yhteydessä rodulle jalostettuun ulkomuotoon. Rodulle on jalostettu lyhyt kuono ja kallo, mikä aiheuttaa myös suurentunutta alttiutta hengitysteiden ongelmiin (brakykefaalinen oireyhtymä).

Eriasteista patellaluksaatiota esiintyy jopa noin 19 %:lla rodun edustajista, kun tarkastellaan vuosina 2015–2025 tutkittuja petit brabançoneja. Patellaluksaatio saattaa vaatia leikkaushoitoa. Petit brabançonin PEVISA-ohjelmassa on pakollinen polvilausunto ja BOAS-testi, joka mittaa hengityksen toimivuutta kävelymatkan aikana.

Erilaisista silmäsairauksista rodulla esiintyy ylimääräisiä ripsiä (distichiasis), kaihia ja lasiaisen rappeumaa.

Johtuen petit brabançonin pienestä koosta ja kallon muodosta niillä on alttius chiari-epämuodostumalle sekä syringomyelialle. Chiari-epämuodostuma tarkoittaa kallon ja aivojen rakenteellista poikkeavuutta, jossa kallon takaosa on liian pieni tai muodoltaan poikkeava. Tämä aiheuttaa pikkuaivojen painumista kallonpohjan aukon läpi kohti selkäydintä. Se taas voi häiritä aivo-selkäydinnesteen normaalia kiertoa. Syringomyelia on tila, jossa selkäytimen sisään kehittyy nesteen täyttämiä onteloita. Näiden synty liittyy usein chiari-epämuodostumaan, koska aivo-selkäydinnesteen virtaus estyy tai hidastuu, jolloin selkäytimeen muodostuu paineen seurauksena onteloita. Joillain petit brabançoneilla on tavattu chiari-epämuodostumaa sekä syringomyeliaa.

## Katso myös
*Griffon belge
*Griffon bruxellois
*Mopsi
*Japanese chin
*Kingcharlesinspanieli

## Lähteet
* Suomen Griffonyhdistys Ry.
* KoiraNet-jalostustietojärjestelmä
### Viitteet

## Aiheesta muualla